Anders Dreyer blev den store helt for Esbjerg, da han med et hattrick sendte dem tilbage i Superligaen med en 3-0-sejr over Silkeborg. Silkeborg rykker ned.

Søndag aften skulle billetten til en plads i Superligaen i næste sæson fordeles mellem Esbjerg og Silkeborg.

Peter Sørensens Silkeborg kom med det bedste udgangspunkt efter en sejr på 1-0 hjemme i det første opgør, så Esbjerg skulle forsøge at vende det på hovedet i returkampen på Blue Water Arena.

Gæsterne kom fint ud af starthullerne og både Gustav Dahl og Gustaf Nilsson havde begge afslutninger i kampens indledning, men uden at volde Jeppe Højbjerg i Esbjerg-målet problemer.

Efter knap en halv time fik Esbjerg den største chance i første halvleg. Emmanuel Oti Essigba fik en god dybdeaflevering i venstresiden. Han fik afsluttet, men Peter Friis Jensen kom godt ned og reddede.

Få minutter senere ville hjemmeholdet gerne have haft straffespark, da de mente en Silkeborg-spiller brugte armen til at parere et frisparksforsøg, der blev sendt mod mål. Dommerens fløjte forblev dog tavs og holdene gik til pause med 0-0 på tavlen.

I anden halvleg var Yuri Yakovenko tæt på at kunne bringe Esbjerg foran. Et indlæg blev rettet af og Friis Jensen kom skævt ud, men Yakovenko headede over mål.

Esbjerg blev mere nærgående, men Silkeborg havde også deres muligheder. Davit Skhirtladze fik den største, da han kom alene igennem med Højbjerg. Skhirtladze forsøgte at vippe den over ham, men Esbjerg-keeperen vandt den duel. Minuttet efter fik Skhirtladze gult for film i en anden situation.

Med et kvarter igen fik hjemmeholdets fans noget at juble over. Esbjerg sendte et indlæg ind i feltet og bolden ramte Tobias Salquist og hoppede lige ud til Anders Dreyer, der resolut sparkede den i kassen til 1-0.

Få minutter senere var Silkeborg på hælene og Esbjerg centimeter fra at komme på 2-0. Yakovenko kom i en god situation og huggede fra kanten af feltet. Bolden passerede Friis Jensen, men tog stolpen og hoppede ud.

Men så kom scoringen for Esbjerg. Igen var Dreyer på spil. Han fik bolden i feltet, tog en fiks dribling og sparkede usvigeligt sikkert 2-0-målet i kassen.

Silkeborg skulle bare bruge et enkelt mål for at vende det hele på hovedet, men det lykkedes ikke. De satsede, men det gav plads den anden vej.

Peter Friis Jensen gik med frem for Silkeborg og så fik Anders Dreyer en friløber den anden vej. Hele vejen fra egen banehalvdel løb han med bolden og sendte den til sidst ind i det tomme mål til 3-0.

Esbjerg er dermed tilbage i Superligaen takket være Dreyers hattrick, mens Silkeborg rykker ned.